Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af Rådets forordning (EØF) nr. 684/92 om fælles regler for international personbefordring med bus« (97/C 66/07)

Rådet for Den Europæiske Union besluttede den 13. juni 1996 under henvisning til EF-traktatens artikel 75 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Transport og Kommunikation, som udpegede Hubert Ghigonis til ordfører. Sektionen vedtog sin udtalelse den 11. november 1996.

Det Økonomiske og Sociale Udvalg vedtog på sin 340. plenarforsamling af 27 og 28. november 1996, mødet den 27. november 1996, med 103 stemmer for, 1 imod og 3 hverken for eller imod, følgende udtalelse.

1. Kommissionens rapport

I henhold til artikel 20 i Rådets forordning (EØF) nr. 684/92 () skulle Kommissionen før den 1. juli 1995 aflægge rapport til Rådet om gennemførelsen af forordningen. Rapporten indeholder bemærkninger til de forskellige typer befordringsvirksomhed og behandler de problemer, der er med fortolkningen af de forskellige bestemmelser. I henhold til samme artikel skulle Kommissionen inden den 1. januar 1996 forelægge Rådet et forslag til forordning om forenkling af procedurerne, herunder - afhængigt af rapportens konklusioner - afskaffelse af tilladelserne. Både rapporten og forordningsforslaget blev offentliggjort den 10. maj 1996.

2. De vigtigste elementer i det nye forordningsforslag

2.1. Formålet er at forenkle og præcisere reglerne for de forskellige typer befordringsvirksomhed og de administrative procedurer, at optimere styringen af transportaktiviteterne og udnyttelsen af vognparken, at åbne nye muligheder for transportvirksomhederne og endelig at skabe nye arbejdspladser.

2.2. Kategorierne »international pendulkørsel« og »anden lejlighedsvis kørsel« udgår.

2.3. Kategorierne »al lejlighedsvis kørsel«, »al speciel rutekørsel« og »kørsel for egen regning« liberaliseres.

2.4. Det gøres lettere at indsætte ekstra køretøjer i international rutekørsel.

2.5. Der indføres en ny definition af »grænseoverskridende bytransport«. Denne form for befordring betragtes ikke længere som speciel rutekørsel, men som et særligt tilfælde under rutekørsel.

2.6. Formuleringen af definitionen af lejlighedsvis kørsel forbedres.

2.7. Der indføres en »EF-tilladelse til bus«, som skal træde i stedet for de eksisterende nationale modeller for tilladelse til at udføre international transport.

2.8. Proceduren for ansøgning om og udstedelse af tilladelser ændres, for så vidt angår de oplysninger, ansøgerne skal indgive, høringen af berørte medlemsstater og grundene til afslag. Konkurrence med tilsvarende jernbanekørsel kan ikke længere anvendes som begrundelse for at afslå en ansøgning om tilladelse til at udføre international rutekørsel.

2.9. Visse frister for høring af berørte medlemsstater og for indgriben fra Kommissionens side i tilfælde af uenighed forlænges.

3. Generelle bemærkninger

3.1. ØSU har med stor interesse læst Kommissionens rapport om gennemførelsen af forordning (EØF) nr. 684/92 og de foreslåede ændringer til forordningen. Det bifalder Kommissionens bestræbelser på at præcisere og forenkle de gældende regler.

3.2. ØSU er meget interesseret i, at der skabes nye arbejdspladser i transportsektoren, og kan kun støtte bestræbelserne herpå. Det advarer imidlertid mod risikoen for, at en overdreven konkurrence som følge af liberalisering kan føre til prisfald og konkurser og dermed til øget arbejdsløshed.

3.3. ØSU er ikke blind for de muligheder, et øget omfang af busrejser kan åbne for de transportrelaterede industrier.

3.4. En liberalisering af busbefordringen vil også indvirke positivt på EU-borgernes bevægelighed og på deres mulighed for frit at vælge transportform.

4. Bemærkninger til de foreslåede retsforskrifter

4.1. Den nye definition af grænseoverskridende bytransport må betragtes som en væsentlig fornyelse. Den afspejler bedre denne befordringsforms karakteristika, idet der snarere er tale om et særtilfælde under rutekørsel, som er åben for alle passagerer, end om speciel rutekørsel.

4.1.1. ØSU finder det positivt, at vilkårene for adgang til markedet for grænseoverskridende bytransport bibeholdes.

4.2. Afskaffelsen af kategorien international pendulkørsel må betragtes som en positiv forenkling af viften af befordringsformer. Det vil øge gennemsigtigheden og lette kontrolmyndighedernes store arbejdsbyrde. ØSU konstaterer imidlertid, at beslutningen om at ophæve denne kategori i vid udstrækning er baseret på det beskedne antal tilladelser, der er givet til pendulkørsel uden indlogering, og på lighedspunkterne mellem denne form for kørsel og rutekørsel. Efter ØSU's opfattelse kunne Kommissionen også have set på situationen inden for pendulkørsel med indlogering, før den traf sin endelige afgørelse.

4.3. Den nye definition af lejlighedsvis kørsel er en stor forbedring. Ikke desto mindre bemærker ØSU, at der er nævnt to former for lejlighedsvis kørsel: kørsel, der er liberaliseret, og kørsel, der kræver tilladelse. ØSU mener, at forskellen mellem de to kategoriers markedsadgangsbetingelser bør afklares.

4.4. Da personbefordring for egen regning ikke er begrænset til »ikke-erhvervsmæssig« befordring, dækker definitionen ikke alle berørte tilfælde, og kun den »ikke-erhvervsmæssige« befordring vil være omfattet af den foreslåede forordning. ØSU finder det derfor nødvendigt, at der fortsat kræves tilladelse til andre former for befordring for egen regning end den, der er defineret i forslaget, så man undgår en potentielt illoyal konkurrence med de transportvirksomheder, der udfører kørsel for fremmed regning.

4.5. ØSU stiller sig positivt til forslaget om en EF-tilladelse med henblik på at harmonisere og forenkle kontroldokumenterne, nedbringe antallet af dokumenter, der skal medføres i køretøjet, og lette de kompetente myndigheders kontrol.

4.5.1. EF-tilladelsen vil kun være påkrævet for virksomheder, der ønsker at arbejde på det internationale marked, men dette nævnes ikke udtrykkeligt i de nye bestemmelser. Efter ØSU's mening bør dette punkt præciseres.

4.5.2. For at afklare situationen for de transportvirksomheder, der allerede har tilladelse til at udføre international personbefordring med bus i henhold til den gældende forordning, og for at lette overgangen til den nye ordning med EF-tilladelser, foreslår ØSU, at medlemsstaterne indfører overgangsforanstaltninger i samarbejde med Kommissionen.

4.6. I forbindelse med rapporten om gennemførelsen af den gældende forordning har ØSU noteret sig de problemer, der er med anvendelsen og fortolkningen af proceduren for udstedelse af tilladelser, herunder begrebet »ledende virksomhed« i en »sammenslutning af virksomheder«. ØSU konstaterer, at tilladelsen ganske vist udleveres til den ledende virksomhed, men at der ikke kan være tale om, at denne virksomhed har rettigheder eller fordele i forhold til de andre virksomheder i sammenslutningen, som er omfattet af tilladelsen. Hertil kommer, at den ledende virksomheds forpligtelser på ingen måde defineres eller afgrænses. ØSU mener, at begrebet »ledende virksomhed« kan afskaffes, selv om det klart angiver, hvem den originale tilladelse skal udleveres til.

4.7. ØSU bemærker, at der foreslås nye bestemmelser om indsættelse af ekstra køretøjer i eksisterende rutekørsel. Hermed tilsigtes det at ophæve proceduren for fornyelse af tilladelser og i stedet at indføre et krav om, at det ekstra køretøj medfører 3 kontroldokumenter, som viser, at der er tale om et ekstra køretøj. ØSU mener dog, at man bør opretholde en vis kontrol med indsættelse af ekstra køretøjer, og foreslår en ændring af forslaget på det punkt.

4.8. Det konstateres, at proceduren for udstedelse af tilladelse ændres gennemgribende, idet der nu lægges større vægt på mulighederne for at imødekomme en ansøgning frem for mulighederne for at afslå en ansøgning. I den forbindelse er det positivt, at konkurrence med jernbanetransport ikke længere kan tjene som begrundelse for at afslå en ansøgning om tilladelse til at udføre international rutekørsel. Trods denne forbedring skal det understreges, at det er særdeles vigtigt at videreføre harmoniseringen af konkurrenceforholdene mellem de forskellige transportformer på de områder, hvor der fortsat er tale om forskelsbehandling.

4.9. ØSU bemærker, at muligheden for at foretage lokale udflugter i forbindelse med lejlighedsvis international kørsel er blevet afskaffet, fordi der er tale om cabotagekørsel. Denne ændring vil givet få negative konsekvenser for transportvirksomhederne. På visse områder vil de nemlig ved denne form for kørsel være underlagt den enkelte medlemsstats love og administrative bestemmelser om cabotage, som ikke nødvendigvis er harmoniserede og derfor kan rejse yderligere bureaukratiske barrierer for transportvirksomhederne. Som led i forenklingen af procedurerne mener ØSU, at sådanne bureaukratiske barrierer skal begrænses mest muligt. Det foreslås derfor, at man i forbindelse med lejlighedsvis international kørsel bibeholder muligheden for at foretage lokale udflugter, såfremt de rent faktisk indgår som led i denne kørsel.

4.10. Da det er afgørende for passagerernes og køretøjets sikkerhed, for en fair konkurrence og for at undgå illegale befordringstjenester, at EU's og medlemsstaternes lovgivning om international personbefordring med bus - herunder ikke mindst køre- og hviletidsbestemmelserne samt reglerne om teknisk køretøjskontrol - overholdes, kan ØSU kun bifalde de kontrolbestemmelser, der er indføjet i det nye forslag.

4.11. ØSU er sig bevidst, at der må lægges stor vægt på passagerernes sikkerhed under busrejser, især internationale busrejser over lange afstande, og at det i den forbindelse er nødvendigt at råde over alle sikkerhedsrelaterede oplysninger. Denne sikkerhed må garanteres i videst mulig udstrækning, og Kommissionen opfordres til at holde sig dette for øje under vedtagelsen af det foreliggende forslag og udarbejdelsen af fremtidige tiltag inden for international personbefordring med bus.

5. Forslag til ændringer

Kommissionens forslag ØSU's forslag

>TABELPOSITION> >TABELPOSITION>

Bruxelles, den 27. november 1996.

Tom JENKINS

Formand for Det Økonomiske og Sociale Udvalg

() EFT nr. L 74 af 20. 3. 1992, s. 1; EFT nr. C 356 af 31. 12. 1987, s. 62.